钦定古今图书集成/明伦汇编/闺媛典/第043卷 > 皇清 > 《濉阳》宋·徐积
## 钦定古今图书集成/明伦汇编/闺媛典/第043卷 > 皇清 > 《濉阳》宋·徐积

“尝闻唐李氏，世号为贤妻。以力营七丧，或谓难庶几。
孰知蔡家妇，其事乃同之。岂特在中馈，无往而无仪。
孝于其所尊，慈于其所卑。既知义所在，能终义所为。
我生至此极，我嫁逢百罹。其属死略尽，其骨俱无归。
身为未亡人，心乃真男儿。以己任其责，无忘须臾时。
但恐事不济，安知恤寒饥。”乃捐奉生具，而为送亡资。
面不御膏沐，首不加冠笄。金珠鬻于市，文绣容何施。
更无囊中装，唯有身上衣。殆将截其发，幸苟完其肌。
所得盖良苦，所积从细微。如此十年久，犹以为支离。
日时卜诸良，宅兆相厥宜。一举十八丧，且令得所依。
手自植松楸，身亦沾涂泥。何暇裹两足，但知勤四肢。
居者叹于室，行者泣于岐。鸟亦助叫号，人思操累梩。
冥冥长夜魂，所获喜可知。郁郁佳城中，不为中道尸。
卒办其家事，少慰而心悲。义深海可涸，行坚山可摧。
孤诚贯白日，幽光凌虹霓。吾闻古烈女，荦荦非可奇。
一死尽易处，一节亦易持。至如张氏者，使人尤歔欷。
谁为《孝义传》，谁为黄绢碑。亦有淮上翁，为述《濉阳》诗。
移书太史氏，无令兹“逸遗。”